**Balatonföldvár Város Önkormányzata Képviselő-testületének**

**5/2023. (III. 24.) önkormányzati rendelete**

**a közterületek elnevezéséről és a házszámozás szabályairól**

Balatonföldvár Város Önkormányzatának Képviselő-testülete, Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában meghatározott feladatkörében eljárva, a következőket rendeli el:

**1. §**

Balatonföldvár város közigazgatási területén közterületet elnevezni, házszámot megállapítani, a korábban megállapított közterület elnevezést és házszámot megváltoztatni e rendelet szabályai szerint lehet.

**2. §**

E rendelet alkalmazásában:

*1.* Közterület: az épített környezet alakításáról és védelméről szóló törvény szerinti közterület,

*2.* Közterületnév: a központi címregiszterről és a címkezelésről szóló kormányrendelet szerinti közterületnév,

*3.* Házszám: a központi címregiszterről és a címkezelésről szóló kormányrendelet szerinti házszám.

**3. §**

(1) Az újonnan létesített közterület nevét a létrejöttét követő egy éven belül kell megállapítani.

(2) Közterület elnevezését a megállapításától számított tíz éven belül nem lehet megváltoztatni.

(3) A lakótelkek épületei közötti úgynevezett szerviz utakat, továbbá a mezőgazdasági célú és lakónépességet nem érintő dűlőutakat nem szükséges elnevezni.

(4) Az elnevezett utca természetes folytatásaként nyíló új útszakasz általában külön elnevezési eljárás nélkül a már elnevezett utca nevét veszi fel.

**4. §**

(1) A közterület elnevezésénél figyelemmel kell lenni Balatonföldvár város jellegére, történelmére, hagyományaira, földrajzi sajátosságaira. Az elnevezés lehetőleg utaljon a közterületnek a városon belüli elhelyezkedésére és helytörténeti vonatkozásaira.

(2) A város közigazgatási területén több azonos elnevezésű közterület nem lehet.

(3) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

**5. §**

(1) A közterület elnevezése során törekedni kell arra, hogy az elnevezés rövid és közérthető, a magyar nyelvhelyesség szabályainak megfelelő legyen.

(2) A személyről történő elnevezés során törekedni kell arra, hogy az elnevezés olyan személynek állítson emléket, aki

*a)* a társadalmi élet bármely területén kimagasló érdemeket szerzett és

*b)* élete, munkássága valamely módon kötődik Balatonföldvárhoz.

(3) Kivételes esetben Balatonföldvárhoz nem kötődő, de az emberiség egyetemes történelmében kiemelkedő jelentőségű személyről is elnevezhető közterület.

**6. §**

(1) A közterület elnevezésének megállapítását vagy megváltoztatását kezdeményezheti:

*a)* a polgármester,

*b)* a jegyző,

*c)* a képviselő-testület bizottsága,

*d)* a helyi önkormányzat képviselője,

*e)* Balatonföldvár város közigazgatási területén bejelentett lakcímmel rendelkező állampolgár,

*f)* Balatonföldvár város közigazgatási területén ingatlannal, székhellyel, telephellyel rendelkező természetes vagy jogi személy.

(2) A beérkezett javaslatokat a Humán Bizottság véleményezi.

(3) Közterület elnevezését érintő döntés meghozatala előtt szakmai vélemény kérhető a Földrajzinév-bizottságtól.

**7. §**

A közterület elnevezésére vonatkozó előterjesztést két fordulóban kell tárgyalni, és a két forduló között legalább 15 napra közzé kell tenni az önkormányzat weboldalán. Az elnevezéssel kapcsolatban benyújtott észrevételeket is a képviselő-testület elé kell terjeszteni.

**8. §**

A közterület elnevezésével kapcsolatos döntést ki kell hirdetni, és közzé kell tenni az önkormányzat weboldalán.

**9. §**

(1) Az ingatlanokat - a központi címregiszterről és a címkezelésről szóló kormányrendelet 2. §-ában foglaltak figyelembevételével - házszámmal kell ellátni.

(2) A házszámozásnál figyelemmel kell lenni azon beépítetlen telkekre is, amelyek a későbbi beépítéskor a közbenső házszámot kapják.

(3) Ingatlan megosztása esetén, ha az újonnan kialakuló telek ugyanarra a közterületre nyílik, a házszámot az ABC per jellel elválasztott, ékezet nélküli nagybetűivel kell megkülönböztetni.

(4) Nyúlványos (nyeles) telek kialakításánál az ingatlanmegosztás szabályait kell figyelembe venni.

(5) Ha egy ingatlan több közterülettel is érintkezik, a házszámot arról a közterületről kell megállapítani, amely felől az ingatlan bejárata megközelíthető.

**10. §**

(1) A házszám megállapítását úgy kell elvégezni, hogy a házszámok a város központjától kifelé haladva, 1-től kezdődően növekedjenek. Az utca bal oldala páros, a jobb oldala páratlan házszámot kap.

(2) Terek esetén a házszámozás 1-től kezdődően folyamatos, az óramutató járásával megegyező irányú.

(3) A földrajzi okokból csak egyik oldalán beépíthető utca házszámozása 1-től kezdődően folyamatos.

**11. §**

(1) A közterületek nevét jól látható módon, névtáblán kell feltüntetni.

(2) A névtáblát a saroktelek kerítésén, ennek hiányában a saroképületen vagy külön tartószerkezeten kell elhelyezni.

(3) A névtábla kihelyezésével érintett ingatlan tulajdonosa vagy használója a névtábla kihelyezését tűrni köteles.

(4) A névtáblák kihelyezéséről, karbantartásáról, szükség szerinti cseréjéről az önkormányzat a Balatonföldvári Nonprofit Kft. útján gondoskodik.

**12. §**

A közterület elnevezésének megváltozása esetén a régi elnevezést feltüntető névtáblát, a változásról szóló döntést követő egy évig, piros átlós vonallal áthúzva az eredeti helyén kell hagyni. Az új elnevezést feltüntető névtáblát közvetlenül a régi fölött vagy alatt kell elhelyezni.

**13. §**

(1) A házszámot jelző táblát az ingatlan utcafronti kerítésére, házfalára, az utcáról jól látható módon kell az ingatlan használójának, kezelőjének, ennek hiányában tulajdonosának elhelyezni.

(2) A házszámot jelző tábla beszerzéséről, kihelyezéséről, olvasható állapotban tartásáról, szükség szerint cseréjéről és pótlásáról az (1) bekezdés szerinti kötelezett gondoskodik.

**14. §**

Hatályát veszti a közterületek elnevezéséről és a házszámozás szabályairól szóló 12/2013. (X.18.) önkormányzati rendelet.

**15. §**

Ez a rendelet 2023. április 1-jén lép hatályba.

Balatonföldvár, 2023. március 23.

**Holovits György Huba Dr. Törőcsik Gabriella**

**polgármester jegyző**

Kihirdetve: a Balatonföldvári Közös Önkormányzati Hivatal hirdetőtábláján 15 napra elhelyezett hirdetménnyel 2023. március 24. napján.

**Dr. Törőcsik Gabriella jegyző**